নিকো পাস
নিকোলাস পাস মার্তিনেস (স্পেনীয়: Nico Paz; জন্ম: ৮ সেপ্টেম্বর ২০০৪; নিকো পাস নামে সুপরিচিত) হলেন একজন আর্জেন্টাইন পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল মাদ্রিদের হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা ডান পার্শ্বীয় আক্রমণভাগের খেলোয়াড় হিসেবে খেলেন। ২০১১–১২ মৌসুমে, মাত্র ৭ বছর বয়সে, স্পেনীয় ফুটবল ক্লাব সান হুয়ানের যুব পর্যায়ের হয়ে খেলার মাধ্যমে পাস ফুটবল জগতে প্রবেশ করেছেন এবং পরবর্তীকালে তেনেরিফে এবং রিয়াল মাদ্রিদের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০২১–২২ মৌসুমে, স্পেনীয় ক্লাব রিয়াল মাদ্রিদ কাস্তিয়ার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; এক মৌসুম পর তিনি রিয়াল মাদ্রিদের হয়ে অভিষেক করেছেন। ২০২২ সালে, পাস আর্জেন্টিনা অনূর্ধ্ব-২০ দলের হয়ে আর্জেন্টিনার বয়সভিত্তিক পর্যায়ে অভিষেক করেছিলেন।